Ako postupovať pri zriadení  kanalizačnej prípojky v Mestskej časti Bratislava - Podunajské Biskupice 
V súvislosti s novovybudovanou verejnou kanalizáciou v Mestskej časti Bratislava – Podunajské Biskupice, v rámci projektu „ Odkanalizovanie podunajskej časti Bratislavského regiónu - Kanalizácia Podunajské Biskupice, II. etapa“, pripravila spoločnosť BVS, a.s., (ďalej len BVS) v spolupráci s Miestnym úradom Podunajské Biskupice zjednodušený postup pripájania nehnuteľnosti na verejnú kanalizáciu (ďalej len VK). 
Vychádzajúc v ústrety obyvateľom Podunajských Biskupíc, BVS zriadi dočasné pracovisko v období od 13.04. 2016 do 30.06.2016 v priestoroch Miestneho úradu Podunajské Biskupice na Trojičnom nám. č. 11 , v zasadačke na 1. poschodí , aby mohli obyvatelia Podunajských Biskupíc  čo najjednoduchšie vybaviť všetky náležitosti súvisiace s pripojením sa na verejnú kanalizáciu ( ďalej VK). 
Kontaktný pracovník BVS, a.s. bude prítomný na dočasnom pracovisku v zasadačke MiU vždy v stredu v čase 07.30 – 11.30   a 12.00 – 16.30 hod.,  alebo je možné navštíviť Kontaktné centrum v Bratislave na Prešovskej 48. 826 46  Bratislava. Zákaznícke hodiny sú zverejnené na web stránke BVS.
BVS  osloví  svojich zákazníkov (odberateľov vody, ktorí majú uzatvorenú zmluvu na službu „vodné“) v príslušnej lokalite formou písomných výziev s podrobnými informáciami  ohľadne postupu  pripájania sa na verejnú kanalizáciu a následného uzatvorenia zmluvy na službu „stočné“. Prílohou výziev budú všetky potrebné dokumenty ako napríklad : 
1.	Hromadné vyjadrenie BVS pre Mestskú časť Bratislava -  Podunajské Biskupice (ďalej len Vyjadrenie). 
2.	Tlačivo - Žiadosť o preverenie technických podmienok pripojenia.
Postup pripojenie na VK:
-	žiadateľ si zabezpečí zrealizovanie napojenia domovej časti kanalizačnej prípojky na  kanalizačnú odbočku vyvedenú k nehnuteľnosti na ulici v súlade s vydaným Vyjadrením a s dokumentom „Technické podmienky pripojenia a odpojenia nehnuteľnosti na verejný vodovod a verejnú kanalizáciu a technické podmienky zriaďovania a odstraňovania vodovodnej a kanalizačnej prípojky v podmienkach Bratislavskej vodárenskej spoločnosti, a.s.“,  platnými od 15. 12. 2014 (ďalej len Technické podmienky) - zverejnené na web stránke BVS. 
-	samotné miesto prepojenia na kanalizačnú prípojku na hranici nehnuteľnosti žiadateľa musí ostať odokryté za účelom vyhotovenia fotodokumentácie pri kontrole prepojenia na VK,
-	následne žiadateľ podá vyplnené tlačivo „Žiadosť na preverenie technických podmienok pripojenia na verejnú kanalizáciu“ vrátane uvedenia aktuálneho stavu na vodomere a doručí na dočasné pracovisko v priestoroch Miestneho úradu Podunajské Biskupice, alebo na ktorékoľvek Kontaktné centrum BVS (ďalej len KC), následne dohodne s pracovníkom BVS termín preverenia technických podmienok pripojenia na VK,
-	v deň kontroly technických podmienok pripojenia na VK Vám bude v prípade ich splnenia predložená zmluva na podpis resp. bude zaslaná najneskôr do 5 pracovných dní.
Vyššie uvedený zjednodušený postup je potrebné ukončiť najneskôr do 30.11.2016, nakoľko platnosť hromadného vodohospodárskeho vyjadrenia končí taktiež 30.11.2016. Po uplynutí tejto lehoty bude musieť každý záujemca požiadať o vyjadrenie k projektovej dokumentácií ktoré bude spoplatnené v zmysle platného Cenníka výkonov a služieb BVS, a. s., platného od 01. 10. 2014.
V prípade ak nehnuteľnosť nie je napojená na verejný vodovod (voda je zabezpečená z vlastného zdroja - studňa), ale vlastník nehnuteľnosti má záujem odvádzať odpadové vody do VK,  bude potrebné realizovať montáž vodomeru na meranie množstva vody odvedenej do VK. Bližšie informácie Vám poskytne pracovníčka BVS na detašovanom pracovisku resp.  na ktoromkoľvek KC BVS.
Pripojenie na VK resp. vypúšťanie odpadových vôd do verejnej kanalizácie bez uzatvorenej zmluvy o odvádzaní odpadových vôd do verejnej kanalizácie bude posudzované v zmysle zákona č. 442/2002 Z. z. o verejných vodovodoch a verejných kanalizáciách ako neoprávnené.